La Color Fest 2018 de la Clavaria de Sant Roc obri les seues inscripcions
2025-07-24

El diumenge 12 d’agost, Burjassot s’omplirà de diversió, de ganes de passar-ho bé, de festa i, sobretot, de molt, molt de color. El municipi, de la mà de la Clavaria de Sant Roc 2018, encapçalada per Eros Quesada, i comptant amb la col·laboració de l’Ajuntament de Burjassot, des de la regidoria de Festes, dirigida per Manuel Pérez Menero, celebrarà una nova edició de la Color Fest.

La divertida carrera, en la qual no importa arribar el primer o la primera a la meta, començarà a les 10 hores en la Plaça de l’Ajuntament per a, després d’un divertit recorregut per diferents carrers del municipi arribar fins a l’aparcament de l’estació de metro de Burjassot on finalitzarà amb una gran festa en la qual hi haurà servei de barra i festa de l’aigua.

Les inscripcions ja poden realitzar-se, tal com ha informat la Clavaria, fent un ingrés de 6€, fins al 15 de juliol, en el compte de Caixa Popular ES39 3159 0049 8923 74186027 indicant el nom, cognoms i el DNI de la persona que s’apunta. En el cas de realitzar la inscripció a partir del 16 de juliol i fins al dia 31, el preu de la mateixa serà de 8€.

Amb la inscripció els participants tindran una borsa en la qual trobaran una samarreta, el dorsal per a la carrera, el sobre de color i una consumició per a la festa posterior en l’aparcament.